Leon van Nierop se resensie: Dumbo | Maroela Media
Dumbo *** (6/20)
Met Colin Farrell en Eva Green
Dit is 'n moeilike en taai tameletjie hierdie. Alhoewel die bekende storie kinders kan inspireer en lesse kan leer, is dit dikwels 'n bietjie donker en selfs langdradig (traumaties?) vir hulle, terwyl ouers dalk meer baat hierby mag vind as springmielie-etende pikkies. Dit is 'n lewende-aksie weergawe van die klassieke Disney-tekenprent van 1941 oor 'n dierbare, oulike dog hartseer klein olifantjie wat in 'n sirkus gebore word in gevangenskap. Wat maak hom so anders as talle ander ongelukkige reuse in die sirkus? Hy het ore so groot soos 'n ossewa se wawiele.
In die nuwe weergawe is die atmosfeer beklemmend, neuroties en melancholies – natuurlik om te weerspieël dat g'n mens die reg het om diere in 'n sirkus te mishandel nie. Maar dit is moeilik om so 'n storie "vermaaklik" te maak. In die Disney-ateljees se hande is dit natuurlik kommersieel en spog met twee kinders as hoofkarakters, maar Dumbo kruip nie in 'n mens se hart nie, terwyl baie van die menslike karakters nie heeltemal as vlees en bloed mense registreer nie. Dit beteken nie dat ouers nie hul kroos hoef te vat nie, veral noudat die skoolvakansie verby is (en Paasfees besige gedagtes moet boei), maar die trefkrag is beperk, en al doen dit hoe goed by die loket, die fliek se trefkrag is twyfelagtig. Net vir Tim Burton-bewonderaars.